CELEX: 62012TN0334
Language: hu
Date: 2012-07-25 00:00:00
Title: T-334/12. sz. ügy: 2012. július 25-én benyújtott kereset — Plantavis és NEM kontra Bizottság és EFSA

13.10.2012   
            
            
               HU
            
            
               Az Európai Unió Hivatalos Lapja
            
            
               C 311/9
            
         2012. július 25-én benyújtott kereset — Plantavis és NEM kontra Bizottság és EFSA
   (T-334/12. sz. ügy)
   2012/C 311/11
   Az eljárás nyelve: német
   
      Felek
   
   
      Felperesek: Plantavis GmbH (Berlin, Németország) és NEM, Verband mittelständischer europäischer Hersteller und Distributoren von Nahrungsergänzungsmitteln & Geseundheitsprodukten e.V. (Laudert, Németország) (képviselő: T. Büttner ügyvéd)
   
      Alperesek: Európai Bizottság és Európai Élelmiszerbiztonsági Hivatal
   
      Kérelmek
   
   A felperesek azt kérik, hogy a Törvényszék:
   
               —
            
            
               semmisítse meg a 432/2012/EU rendelettel (1) és az Európai Bizottság egészségre vonatkozó, engedélyezett és nem engedélyezett állítások jegyzékét tartalmazó EU-nyilvántartásával összefüggésben értelmezett 1924/2006/EK rendeletben (2) megfogalmazott tilalmakat.
            
         
      Jogalapok és fontosabb érvek
   
   Keresetük alátámasztása érdekében a felperesek először azzal érvelnek, hogy az európai jogalkotónak nincs hatásköre a megtámadott rendelet elfogadására.
   Másodszor előadják, hogy az 1924/2006 és 432/2012 rendelet, valamint az élelmiszerekre alkalmazott, tápanyag-összetételre és egészségre vonatkozó állításokat tartalmazó EU-nyilvántartás jogellenesen sértik az élelmiszeriparnak az alapjogok által védett jogi helyzetét, valamint a fogyasztók és a szakmai körök tájékoztatáshoz való jogát. E tekintetben a felperesek különösen azzal érvelnek, hogy aránytalan a megtámadott rendeletekben előírt, tápanyag-összetételre és egészségre vonatkozó állítások tilalma. Ez mindenekelőtt az érdemben helyes, tápanyag-összetételre és egészségre vonatkozó állítások, mint például a „jobb biológiai rendelkezésre állás”, felhasználásának a tilalmára vonatkozik. Továbbá a rendeletek nem alkalmasak a kitűzött cél elérésére, mivel az EFSA és a Bizottság nem állapítottak meg egyértelmű, átlátható és egységes irányvonalat a tudományos normák meghatározásához.
   A felperesek ezenkívül a különböző anyagok és élelmiszeripari vállalkozások differenciálatlan eltérő bánásmódját kifogásolják. A tilalmak nem is szükségesek, mivel a 2003/13/EK irányelv (3) és a 1169/2011/EU rendelet (4) alapján már valamennyi tagállamban tilos az élelmiszerek megtévesztő reklámja.
   
      (1)  A nem a betegségek kockázatának csökkentését, illetve a gyermekek fejlődését és egészségét érintő, élelmiszerekkel kapcsolatos, egészségre vonatkozó, engedélyezett állítások jegyzékének megállapításáról szóló, 2012. május 16-i 432/2012/EU bizottsági rendelet (HL L 136., 1. o.).
   
      (2)  Az élelmiszerekkel kapcsolatos, tápanyag-összetételre és egészségre vonatkozó állításokról szóló, 2006. december 20-i 1924/2006/EK európai parlamenti és tanácsi rendelet (HL L 404., 9. o.).
   
      (3)  A csecsemők és a kisgyermekek számára készült feldolgozott gabonaalapú élelmiszerekről és bébiételekről szóló 96/5/EK irányelv módosításáról szóló, 2003. február 10-i 2003/13/EK bizottsági irányelv (HL L 41., 33. o.; magyar nyelvű különkiadás 13. fejezet, 31. kötet, 132. o.).
   
      (4)  A fogyasztók élelmiszerekkel kapcsolatos tájékoztatásáról, az 1924/2006/EK és az 1925/2006/EK európai parlamenti és tanácsi rendelet módosításáról és a 87/250/EGK bizottsági irányelv, a 90/496/EGK tanácsi irányelv, az 1999/10/EK bizottsági irányelv, a 2000/13/EK európai parlamenti és tanácsi irányelv, a 2002/67/EK és a 2008/5/EK bizottsági irányelv és a 608/2004/EK bizottsági rendelet hatályon kívül helyezésérő szóló, 2011. október 25-i 1169/2011/EU európai parlamenti és tanácsi rendelet (HL L 304., 18. o.).